**МОТИВИ**

към Проект на Наредба за реда за придобиване, управление и разпореждане с общинско имущество.

1. **Причини, които налагат приемането на Наредба за реда за придобиване, управление и разпореждане с общинско имущество.**

Решението за изработване на изцяло нова Наредба за реда за придобиване, управление и разпореждане с общинско имущество е обусловено от необходимостта за съответствие с действащото законодателство, в т.ч. с правилата за изготвяне на нормативни актове. От предложения проект на нормативния акт отпадат текстове, които противоречат на закона и се добавят нови такива, регламентиращи отношения, които не са уредени със закона. Действащата Наредба за реда за придобиване, управление и разпореждане с общинско имущество, приета с решение № 295 по Протокол № 25 от 26.02.2009г. е многократно изменяна и допълвана. Това обстоятелство създава значителни неудобства при нейното прилагане както на общинската администрация, така и на гражданите и представителите на бизнеса. От друга страна текстовете на действащата наредба не кореспондират с установените изисквания за кратка, ясна и точна формулировка на разпоредбите. С цел процесуална и правна икономия се изисква актуализиране и адаптиране на разпоредбите от Наредбата със съществуващото към момента законодателство.

Приемането на нова наредба за регулиране на обществените отношения свързани с управлението и разпореждането с общинско имущество се налага и от необходимостта за промяна в правилата за провеждане на търгове и конкурси, които следва да бъдат съобразени с изискванията за намаляване на административната тежест за гражданите и по-висока защита на личните данни.

Предложените с проекта изменения обхващат голяма част от разпоредбите на действащата до момента наредба, поради което е невъзможно същите да бъдат възпроизведени посредством изменения и допълнения, а е необходимо да бъде приета изцяло нова наредба за реда за реда за придобиване, управление и разпореждане с общинско имущество.

1. **Цели, които се поставят при приемането на Наредба за реда за придобиване, управление и разпореждане с общинско имущество.**

Проектът за нова Наредба за реда за придобиване, управление и разпореждане с общинско имущество – собственост на Община Тутракан цели съдържанието на същата да бъде в съответствие с действащите нормативни актове от по-висока степен, постигане на ясна регламентация в уредбата на обществените отношения, касаещи общинската собственост, както и тяхното по-добро систематическо подреждане. Проектът на Наредба за реда за придобиване, управление и разпореждане с общинско имущество – собственост на Община Тутракан цели актуализация със съществуващите към момента законови разпоредби и добри практики при управлението на общинската собственост.

1. **Финансови и други средства, необходими за прилагането на Наредба за реда за придобиване, управление и разпореждане с общинско имущество.**

За отмяната и приемането, включително и прилагане на нова Наредба за реда за придобиване, управление и разпореждане с общинско имущество на Община Тутракан не са необходими финансови средства.

1. **Очаквани резултати от приемането на Наредба за реда за придобиване, управление и разпореждане с общинско имущество.**

С приемането на настоящия проект на наредбата се очаква: подобряване качеството на обслужване на гражданите и представителите на бизнеса от Община Тутракан и страната и регулиране на законосъобразното прилагане на Закона за общинската собстженост; ефективно управление на имотите и вещите – общинска собственост в интерес на населението на общината, съобразно разпоредбите на закона, с грижата на добър стопанин по предназначение и за нуждите, за които е предоставена.

1. **Анализ на съответствието на Наредба за реда за придобиване, управление и разпореждане с общинско имущество на Община Тутракан с правото на Европейския съюз.**

Тенденциите в местното самоуправление и местната администрация са най-концентрирано изразени в Европейската Харта за местното самоуправление и в Европейската Харта за регионално развитие. Те подчертават необходимостта от отчитането в правните актове на всички особености на местните структури с оглед на задоволяването на потребностите на населението по места чрез ефективно местно самоуправление. Доколкото настоящия проект има за предмет приемане на подзаконов нормативен акт, който подлежи на издаване на основание чл. 21, ал. 2, от ЗМСМА от Общински съвет като орган на местно самоуправление, то приложими са разпоредбите на „Европейската харта за местното самоуправление". Проектът за Наредбата е съобразен с чл. 3, т. 1 във връзка с т. 2 и чл. 4 от Европейската харта за местното самоуправление.

Предложенията и становищата по проекта могат да бъдат депозирани в Деловодството на Община Тутракан, на адрес: гр. Тутракан, ул. „Трансмариска” № 31 в тридесетдневен срок от публикуването на проекта на интернет страниците на Община Тутракан и на Общински съвет Тутракан.